Милли аң бала әсә ҡарынында ятҡанда уҡ ген аша бирелә. Ул донъя­ға килгәс, шул аңды үҫтерергә, көсәйтергә, нығытырға ҡала. Был эштә ата-әсә, балалар баҡсаһы, мәктәп, йәмғиәт, хөкүмәт ҡатнаша – ҡайһыһы ниндәй маҡсат ҡуялыр? Уларҙың ҡайһыһының роле ҙурыраҡ? Ошо темаға даими һөйләшеүҙәр алып барылырға тейеш. Милли аңды күңелгә һеңдереү нигеҙе күптәрҙә юҡ тиерлек, ә башҡортта тулып ята: уның Уралы, эпостары, оҙон көйҙәре, ҡурайы, Салауаты, Вәлидийе, шәжәрәләре, Уралтауға уралған тәрән тарихы бар. Быларға таянмау мөмкин түгел. Ошоларҙы бәләкәйҙән йөрәгенә алып үҫкән бала бер ҡасан да, мин башҡорт түгел, тип әйтмәйәсәк.